又題白鷺洲江鷗送陳君
作者：徐鉉
朝代：宋

paragraphs: 白鷺洲邊江路斜，輕鷗接翼滿平沙。
吾徒來送遠行客，停舟爲爾長歎息。
酒旗漁艇兩無猜，月影蘆花鎮相得。
離筵一曲怨復清，滿座銷魂鳥不驚。
人生不及水禽樂，安用虛名上麟閣。
同心携手今如此，金鼎丹砂何寂寞。
天涯後會眇難期，從此又應添白髭。
願君不忘分飛處，長保翩翩潔白姿。